Kaberneeme meretuulte lummuses

Kaberneeme on väike maaliline rannaküla Eesti põhjarannikul Kaberneeme poolsaarel. Poolsaarest itta jääb Kolga ja läände Kaberneeme laht. Kaberneeme poolsaar on umbes 2 kilomeetri pikkune, mis põhjas ja loodes jätkub Koipsi ja Rammu saarena.

Meil on oma pood ja raamatukogu ning suvisel ajal tegutsevad ka OKO restoran ja Pootsmani suvekohvik. Tänasel päeval meenutab vana kaluriküla vaid iidne Kaberneeme sadam, mis 2015 a. ehitati põhjalikult ümber ja pakub kohta kuni 32-le alusele, slipi kasutamise võimalust, parklat ja pesemisvõimalusi jpm. Oma jälje on tänasesse jätnud nii nõukogude piirivalve eest põgenemine läände kui ka hilisem kalurikolhoosi lagunemine.

Hilissügisel ja talvel kulgeb elu külas vaikselt ja rahulikult. Töökohti on kohapeal väga vähe, tööl käiakse põhiliselt Tallinnasse või mõnda suuremasse keskusesse oma või naabervallas. Mereäärses külas elab talvel veidi üle saja elaniku, kuid suvel inimeste arv pea kolmekordistub. Viimastel aastatel on taas hoogustunud elamuehitus ja püsielanikke tuleb tasapisi pidevalt juurde.

Suvisel perioodil saab Kaberneemest paljudele Tallinna , Kallavere, Maardu jt. piirkondade inimestele suvituspiirkond ja puhkeala. Ühest küljest see elavdab külaelu, annab tööd söögikohtadele ning sadamale, teisest küljest aga toob kaasa endaga ka mitmeid muresid. Üheks suuremaks neist on olmeprügi, mida pannakse poe juures olevatesse sorteeritava prügi kastidesse või jäetakse lihtsalt randa ja metsa vedelema. Probleemi lahendamisel on suureks abiks MTÜ Kaberneeme külaseltsi eestvedamisel igakevadine talgupäev ja Jõelähtme õpilasmaleva koristustööd suvel.

Turistide ja suvitajate rohkus toob külla palju võõraid, kes alati ei saabu siia parimate kavatsustega. Ka põliselanikel on raske naabrivalve korras kõigel toimuval silma peal hoida. Sageli lähevad hoovist kaduma pisemad asjad, kuid on ette tulnud juhuseid kus hoovi pealt „võtab jalad alla“ lausa meresõidu kaater. Tänavu paigaldas Jõelähtme vallavalitsus projekti „Turvaline Harjumaa“ raames mitmed turvakaamerad aleviku keskusesse, küla sissesõidu teede äärde ja rahvamaja ümber. Loodetavasti mõjuvad pidurdavalt hoiatavad sildid ja kaamerad ka pikanäpumeeste tegevusele.

Kaberneeme kaluriküla eripäraks on ka ajaloolislelt tihe asustus ja kitsad tänavad. Kahjuks ei suudeta maanteelt külla jõudes arvestada kehtivate liikluspiirangutega ja hoovist külateele kihutavate autode vahele astumine on küllaltki ohtlik. Tänavu sai lahenduse meie nn peatee-Kordoni tee, kuhu sai paigaldatud kaks „lamavat politseinikku“, mis vähemalt külakeskuses peaks liiklust oluliselt rahustama.

Kaberneeme külas tegutsevad mitmed mittetulundusühingud . Ühiskondliku tegevuse lipulaevaks on MTÜ Kaberneeme külaselts, mille liikmete eestvedamisel toimuvad külas mitmed traditsioonilised üritused (koristustalgud, kirbuturg, külapäev ja jõulupidu ning suve lõpetamise sündmus) ning suveti päevalaagrid lastele. Külaseltsi hallata on ka Kaberneeme vana koolimaja saal, mida on võimalik rentida erinevateks sündmusteks ja koosolekuteks. Aktiivselt tegutseb ka MTÜ Kaberneeme Klubi, mille üheks olulisemaks tegevussuunaks on kujunenud vabatahtlik pääste ja merepääste.
Kaberneeme iidne olustik ja kogukonnatunne väärib kindlasti säilitamist. Siin on tore nii turistil kui põliselanikul. Meie külamaja hoovil asuv Kaunima küla konkursi auhind- päikesekell näeb, et aeg muudab meie küla vaid kaunimaks. Tere tulemast Kaberneeme meretuulte lummusesse, eriti nüüd-suvel!

Jaana Aasla
küla eestseisuse liige